**ELŐTERJESZTÉS**

**A Jogi és Társadalmi Kapcsolatok Bizottsága, valamint a Gazdasági és Városstratégiai Bizottság 2017. októberi üléseire**

**Javaslat a szombathelyi 3683/2 hrsz-ú ingatlant érintő tulajdonosi döntés meghozatalára**

Szombathely Megyei Jogú Város Önkormányzat „Új Városliget építése Szombathelyen” elnevezésű akcióterületi tervbe foglalt fejlesztésekhez kapcsolódó NYDOP-3.1.1/B1-13. számú projektben magántőke beruházással, konzorciumi partnerséget kötött a GASTRO-B Vendéglátóipari és Szolgáltató Kft-vel. Ennek keretében a Kft. vállalta a 3683/2 hrsz-ú Csónakázó-tó és közpark megnevezésű ingatlanon egy 117 m2 nagyságú stég, vitorlás- és csónakkikötő valamint egy 158 m2 nagyságú rendezvénytér megépítését, a megépítésre kerülő vitorlás- és csónakkikötő üzemeltetését, a nyilvános mosdó és WC helyiségeinek tisztántartását, a vízi látványelemek karbantartását, működtetését. A konzorciumi partnerség keretében a felek ráépítési és földhasználati szerződést kötöttek egymással.

A társaság kérelemmel fordult az Önkormányzathoz, amelyben tulajdonosi hozzájárulását kérte fa pallós terasz megvalósításához a 3683/2 hrsz.-ú ingatlanon, a földhasználati joggal biztosított területen, valamint a jelenleg csónakkikötőként funkcionáló stég részleges lefedéséhez.

A Közgyűlés a 238/2017. (IX.14.) Kgy. sz. határozatában úgy döntött, hogy a szombathelyi 3683/2 hrsz.-ú ingatlanon kizárólag a fa pallós terasz kialakítására vonatkozóan adja meg a tulajdonosi hozzájárulást a társaság által benyújtott műszaki tartalomnak megfelelően.

A WEST INGATLAN Értékbecslő és Ingatlanforgalmazó Bt. szakvéleménye szerint a szombathelyi belterület 3683/2 hrsz.-ú ingatlan fa pallós terasz kialakításával érintett részére megállapított használati díj 543,- Ft + ÁFA/m2/hónap, azaz a 40 m2 nagyságú területre összesen 21.720,- Ft + ÁFA/hónap.

Javaslom, hogy a Tisztelt Bizottságok a 238/2017. (IX.14.) Kgy. sz. határozatban foglalt tulajdonosi hozzájárulás alapján az Önkormányzat és a GASTRO-B Vendéglátóipari és Szolgáltató Kft. között kötendő megállapodást az előterjesztés melléklete szerinti tartalommal hagyják jóvá.

Kérem a Tisztelt Bizottságokat, hogy az előterjesztést megtárgyalni, és a határozati javaslatokat elfogadni szíveskedjenek.

**Szombathely, 2017. október 19.**

**/: Dr. Puskás Tivadar :/**

**Határozati javaslat**

**…./2017. (X.24.) JTKB. sz. határozat**

A Jogi és Társadalmi Kapcsolatok Bizottsága Szombathely Megyei Jogú Város Önkormányzata és a GASTRO-B Vendéglátóipari és Szolgáltató Kft. között kötendő megállapodást a szombathelyi 3683/2 hrsz.-ú ingatlanon fa pallós terasz létesítése tárgyában az előterjesztés melléklete szerinti tartalommal jóváhagyja, továbbá felhatalmazza a polgármestert annak aláírására.

**Felelős**: Dr. Puskás Tivadar polgármester

Dr. Takátsné Dr. Tenki Mária, a Jogi és Társadalmi Kapcsolatok Bizottsága elnöke

(A végrehajtásért:

Lakézi Gábor, a Városüzemeltetési Osztály vezetője)

**Határidő**: azonnal, a szerződés aláírására 2017. november 30.

**Határozati javaslat**

**…./2017. (X.25.) GVB. sz. határozat**

A Gazdasági és Városstratégiai Bizottság Szombathely Megyei Jogú Város Önkormányzata és a GASTRO-B Vendéglátóipari és Szolgáltató Kft. között kötendő megállapodást a szombathelyi 3683/2 hrsz.-ú ingatlanon fa pallós terasz létesítése tárgyában az előterjesztés melléklete szerinti tartalommal jóváhagyja, továbbá felhatalmazza a polgármestert annak aláírására.

**Felelős**: Dr. Puskás Tivadar polgármester

Lendvai Ferenc, a Gazdasági és Városstratégiai Bizottság elnöke

(A végrehajtásért:

Lakézi Gábor, a Városüzemeltetési Osztály vezetője)

**Határidő**: azonnal, a szerződés aláírására 2017. november 30.